b"\n_START_ARTICLE_\nCentralna ekonomska knji\xc5\xbenica, Ljubljana\n_START_SECTION_\nZgodovina\n_START_PARAGRAPH_\nEkonomska fakulteta v Ljubljani je bila ustanovljena z odlokom slovenske vlade, ki jo je takrat vodil Boris Kidri\xc4\x8d, 8. marca 1946. \xc5\xa0tudijske literature ni bilo na voljo. Prostori so bili problem, kajti ob ustanovitvi jih je fakulteta dobila le nekaj v stavbi Trgovskega doma v Gregor\xc4\x8di\xc4\x8devi ulici 27 v Ljubljani. \xc5\xa0ele z leti je prevzela na omenjeni lokaciji vse prostore. Fakulteta v za\xc4\x8detnem obdobju ni imela knji\xc5\xbenice. Centralna ekonomska knji\xc5\xbenica s \xc4\x8ditalnico je bila ustanovljena leta 1947, leto po ustanovitvi Ekonomske fakultete v Ljubljani, kar je za\xc4\x8detek dana\xc5\xa1nje najpomembnej\xc5\xa1e ekonomske knji\xc5\xbenice v Sloveniji. Leta 1955 je iz\xc5\xa1la prva \xc5\xa1tevilka Biltena novih knjig, leta 1964 je bil ustanovljen dokumentacijski center, leta 1975 pa je knji\xc5\xbenica uradno postala koordinator Specializiranega informacijskega centra za ekonomijo. Leto zatem se je knji\xc5\xbenica preselila v novo stavbo s 1840 m2 povr\xc5\xa1ine v \xc5\xa1tirih eta\xc5\xbeah. V letu 1979 se je vzpostavil prvi ra\xc4\x8dunalni\xc5\xa1ki katalog in kreiranje lastne bibliografske zbirke EKOSIC. Leta 1992 so knji\xc5\xbenico sprejeli v polnopravno \xc4\x8dlanstvo European Business Schools Librarians' Group, leto kasneje pa se je za\xc4\x8dela Centralna ekonomska knji\xc5\xbenica tesneje povezovati in sodelovati s knji\xc5\xbenico In\xc5\xa1tituta za ekonomska raziskovanja. Sedaj je aktivna \xc4\x8dlanica sistema COBISS in vklju\xc4\x8dena v knji\xc5\xbeni\xc4\x8dni konzorcij COSEC.\n_START_SECTION_\nGradivo\n_START_PARAGRAPH_\nKnji\xc5\xbeni\xc4\x8dni fond obsega 245.000 fizi\xc4\x8dnih enot in izredno bogato izbiro elektronskih virov. CEK omogo\xc4\x8da dostop do mnogih podatkovnih zbirk, tujih digitalnih knjig in \xc4\x8dlankov ter slovarjev. Katalogi: Bilten novih knjig, katalog starej\xc5\xa1ih knjig, ki pokriva \xc4\x8dasovno obdobje do leta 1980 (v pripravi), posebna podatkovna zbirka s podatki o okrog 46.000 \xc4\x8dlankih, ki so iz\xc5\xa1li med letoma 1979 in 1999 ter diplomska, magistrska in specialisti\xc4\x8dna dela ter doktorske disertacije \xc5\xa1tudentov Ekonomske fakultete. Posebna referen\xc4\x8dna zbirka je Evropski dokumentacijski center preko katere je omogo\xc4\x8den dostop do baze podatkov, ki pokriva \xc5\xa1tevilna vsebinska podro\xc4\x8dja (gospodarstvo, finance, pravo...).\n_START_SECTION_\nIzposoja\n_START_PARAGRAPH_\nNa oddelku izposoje se nahaja obvezna \xc5\xa1tudijska literatura, statisti\xc4\x8dni letopisi in nekateri priro\xc4\x8dniki. Na dom ne izposojajo arhivskih izvodov, revij, diplomskih nalog, slovarjev, enciklopedij, statisti\xc4\x8dnih publikacij in \xc5\xa1tudijske literature, \xc4\x8de sta v knji\xc5\xbenici le dva izvoda. V tem primeru lahko obiskovalci ob predlo\xc5\xbeitvi osebnega dokumenta literaturo berejo le v \xc4\x8ditalnici. Dejavnosti / storitve V prostorih knji\xc5\xbenice imajo \xc5\xa1tudenti na voljo seminarske sobe, namenjene skupinskemu delu in \xc4\x8ditalnice, v katerih lahko nemoteno \xc5\xa1tudirajo. V knji\xc5\xbenici sta tudi dve ra\xc4\x8dunalni\xc5\xa1ki sobi z zmogljivimi ra\xc4\x8dunalniki in revijska \xc4\x8ditalnica.\n_START_SECTION_\nMedknji\xc5\xbeni\xc4\x8dna izposoja\n_START_PARAGRAPH_\n\xc4\x8clani knji\xc5\xbenice lahko uporabljajo gradivo drugih knji\xc5\xbenic iz Slovenije in tujine ali naro\xc4\x8dijo fotokopije ali elektronske verzije \xc4\x8dlankov iz revij, ki v knji\xc5\xbenici niso dosegljive. Stro\xc5\xa1ke medknji\xc5\xbeni\xc4\x8dne izposoje krije uporabnik, ki je gradivo naro\xc4\x8dil, po veljavnem ceniku. Rok dobave gradiva iz Slovenije je do dva dni, iz tujine pa od 7 do 14 dni, \xc4\x8de je literatura dostopna. Izposojevalne roke ter pogoje uporabe z morebitnimi omejitvami dolo\xc4\x8dajo knji\xc5\xbenice dobaviteljice in jih je CEK dol\xc5\xbena spo\xc5\xa1tovati. Cene storitev so odvisne od vrste storitve in pogojev dobavitelja. Fizi\xc4\x8dne osebe prevzamejo gradivo osebno, pravnim osebam pa lahko gradivo z ra\xc4\x8dunom po\xc5\xa1ljejo po po\xc5\xa1ti.\n_START_SECTION_\nUporabniki\n_START_PARAGRAPH_\nZa redne in izredne \xc5\xa1tudente dodiplomskih in podiplomskih programov Univerze v Ljubljani je \xc4\x8dlanarina vklju\xc4\x8dena v ceno vpisnine za teko\xc4\x8de \xc5\xa1tudijsko leto, ostali uporabniki pla\xc4\x8dajo \xc4\x8dlanarino po veljavnem ceniku. \xc4\x8clan knji\xc5\xbenice lahko postane vsak, ki je pripravljen upo\xc5\xa1tevati Pravilnik o izposoji. Za vpis je potreben veljaven osebni dokument, potrebno pa je tudi podpisati pristopno izjavo. \xc4\x8clan lahko postane tudi pravna oseba. Vpis v knji\xc5\xbenico je potreben vsako \xc5\xa1tudijsko leto. Za pridobitev \xc4\x8dlanske izkaznice je potrebno predlo\xc5\xbeiti osebno izkaznico. Zamudnine, opomine in druge storitve knji\xc5\xbenice so dolo\xc4\x8dene v ceniku, ki je dostopen na spletni strani knji\xc5\xbenice. Uporabniki lahko rezervirajo ali naro\xc4\x8dijo gradivo neposredno iz kataloga, za kar potrebujejo uporabni\xc5\xa1ko ime in geslo, ki ga dobijo ob vpisu. Mo\xc5\xbeen je tudi pregled lastnega izposojenega gradiva.\n_START_SECTION_\nPoslanstvo\n_START_PARAGRAPH_\nCentralna ekonomska knji\xc5\xbenica s svojo ponudbo raznolikih in bogatih informacijskih virov zagotavlja optimalne \xc5\xa1tudijske pogoje in dodatne informacije vsem \xc5\xa1tudentom in pedagogom ter nudi temelje za raziskovalno delo raziskovalcem. Knji\xc5\xbenica zbira, obdeluje in posreduje razli\xc4\x8dno gradivo in informacijske vire, ki jih uporabniki potrebujejo pri svojem \xc5\xa1tudiju in raziskovalnem delu.\n_START_SECTION_\nPovezave\n_START_PARAGRAPH_\nSpletna stran knji\xc5\xbenice:  Diplomska, magistrska in specialisti\xc4\x8dna dela ter doktorske disertacije:  Dostop do tujih digitalnih knjig in \xc4\x8dlankov:  Bilten novih knjig:"